钦定古今图书集成/明伦汇编/官常典/第715卷 > 刘秉〈弟韫〉 卜伯兴
## 钦定古今图书集成/明伦汇编/官常典/第715卷 > 刘秉〈弟韫〉 卜伯兴

按《通鉴纲目》：宋主昱元徽四年秋七月，宋中领军萧
道成弑其主。昱以太后令召诸大臣入议。道成谓刘
秉曰：“此使君家事，何以断之？”秉未答，道成须髯尽张，
目光如电。秉曰：“尚书众事，可以见付。军旅处分，一委
领军。”秉出，逢从弟韫，问曰：“事当归兄邪？”曰：“已让领军
矣。”韫拊膺曰：“兄肉中讵有血耶？今年族矣。”昇明元年
十一月，袁粲、刘秉密谋诛道成，将帅黄回、卜伯兴等
皆与通谋。时刘韫为领军将军，入直门下省，卜伯兴
为直阁，黄回等诸将皆出屯新亭。粲谋既定，乃以谋
告褚渊，渊即以告道成。道成遣军主苏烈、薛渊等助
粲守石头。又以王敬则为直阁，与伯兴共总禁兵。粲
谋矫太后令，使韫、伯兴帅宿卫兵攻道成于朝堂，回
等帅所领为应，刘秉等并赴石头。本期夜发，秉恇扰
不知所为，晡后即束装尽室奔石头。粲惊曰：“何事遽
来，今败矣！”道成闻之，使王敬则杀韫及伯兴、苏烈等，
据仓城。又遣戴僧静助烈等攻粲。秉逾城走，父子为
追者所杀。